司马光
景仁将归颍昌辄为诗二十韵纪赠
秀发西南美，挺生河策灵。
雕龙蔚文采，老鹤莹仪形。
落笔高时隽，飞緌侍帝庭。
英声轶云汉，远势击沧溟。
苦节专忧国，嘉谋每据经。
温虽比圭璧，直不避雷霆。
首胜轩裳薄，神和气体宁。
忠诚怀畎亩，乐事寄林垌。
藻鉴评随月，过从德应星。
苦吟金出矿，确论木衔钉。
贱子叨流辈，高风仰典刑。
巨川容滴不，馀景借流萤。
久别眉俱白，重来眼更青。
淹留弦与晦，游集醉还醒。
有酒须相就，无歌不共听。
奇花喧夕市，叠鼓咽春亭。
扬袂行辞洛，回车去望陉。
往还天表雁，离合浪间萍。
异日期同传，穷泉约互铭。
古今难得事，交分保颓龄。